Clover-fabriek: Munisipaliteit kap terug | Netwerk24
Deur Liana Mocke 09 Junie 2021 17:17
Clover is "oneerlik" oor hoekom die suiwelgroep besluit het om sy kaasfabriek in Lichtenburg, Noordwes, na Durban te skuif.
Só het Tsholofelo Moreo, burgemeester van die Ditsobotla-munisipaliteit, Woensdag probeer vure doodslaan nadat Clover aangevoer het swak dienslewering in dié munisipaliteit, insluitend water, krag en paaie, is die rede vir sy besluit.
LEES OOK: 'Skok kom te laat': Clover-fabriek gáán toemaak
Die Lichtenburg-fabriek is die grootste kaasfabriek in Suid-Afrika.
Clover se kaasfabriek in Lichtenburg verwerk 350 000 liter melk per dag.
Oor Clover se klagte dat duisende briewe en pleit-oproepe nie gehelp het nie, sê Moreo die munisipaliteit het "gereeld" met Clover gepraat oor sy besluit om Lichtenburg te verlaat en daarmee saam ook aandag gegee aan die diensleweringskwessies wat Clover geopper het.
Volgens hom kon watervoorsiening aan Clover nie 'n probleem vir die maatskappy wees nie, want die munisipaliteit het 'n spesifieke boorgat aan die fabriek toegeken wat moes help om watervoorsiening aan Clover te verhoog.
"Die munisipaliteit wil dit ook bevestig dat Clover sy elektrisiteit direk vanaf Eskom kry en nie vanaf die munisipaliteit, soos in die media berig is, nie."
Wat die swak toestand van die paaie betref, soos Beyers Naudéweg, is die munisipaliteit volgens hom gereeld in kontak met die provinsiale departement van vervoer om die pad te herstel, aangesien dit onder dié departement se jurisdiksie val.
"Hierbenewens doen die munisipaliteit steeds sy bes om die pad in stand te hou.
"Dit moet benadruk word dat die munisipaliteit en provinsiale regering bekommerd is oor Clover se vertrek omdat dit 'n ekonomiese impak gaan hê op die provinsie en die Ditsobotla-munisipaliteit," sê hy.
"Om dié rede het Noordwes se provinsiale regering 'n komitee saamgestel onder leiding van drie LUR'e om die saak te ondersoek en Clover te probeer oorreed om in Lichtenburg te bly en sodoende werkgeleenthede te red en steeds by te dra tot die provinsie se ekonomie."
Die komitee sou 'n dringende vergadering met Clover se topbestuur reël om 'n geskikte en vriendskaplike oplossing te vind.